डिजिटल डेस्क, भुवनेश्वर। आज से एक साल पहले ओडिशा के रहने वाले दाना मांझी का एक वीडियो सोशल मीडिया पर जमकर वायरल हुआ था। इसमें दाना मांझी पैसे न होने के चलते अपनी पत्नी का 'शव' कंधे पर लेकर 10 किलोमीटर तक पैदल चला था। दरअसल, गरीबी के कारण वो एंबुलेंस नहीं कर पाया था, जिस वजह से अपनी पत्नी के शव को कंधे पर ले जाने के लिए उसे मजबूर होना पड़ा था। इस घटना ने सरकार के खोखले दावों की पोल खोल दी थी और दुनिया को झकझोर कर रख दिया था। आज उसी दाना मांझी की जिंदगी पूरी तरह बदल चुकी है। कभी उसके पास खाने-पीने तक के पैसे नहीं थे, लेकिन आज उसके पास घर, पैसा और गाड़ी भी है। यहां तक उन्होंने अब शादी भी कर ली है और खुशहाल जिंदगी बिता रहे हैं।